NOBLE ผนึก U ตั้งบ.ร่วมทุน “รัชดา อัลไลแอนซ์” ลุยธุรกิจพัฒนาอสังหาริมทรัพย์
NOBLE ผนึก U ตั้งบ.ร่วมทุน "รัชดา อัลไลแอนซ์" ลุยธุรกิจพัฒนาอสังหาริมทรัพย์
16 ม.ค. 2563

บริษัท โนเบิล ดีเวลลอปเมนท์ จำกัด (มหาชน) หรือ NOBLE เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ด้วยที่ประชุมคณะกรรมการบริษัทครั้งที่ 20/2562 วันที่ 19 ธ.ค.2562 ได้มีมติอนุมัติให้บริษัทฯเข้าเจรจาลงทุนใน บริษัท รัชดา อัลไลแอนซ์ จำกัด ร่วมกับ บริษัท ยู ซิตี้ จำกัด (มหาชน) หรือ U เพื่อลงทุนและพัฒนาโครงการอสังหาริมทรัพย์เพื่อจำหน่าย โดยได้ข้อตกลงที่ชัดเจนในการเข้าร่วมลงทุนและคู่สัญญาทั้งสองฝ่ายได้ลงนามในสัญญาร่วมทุนแล้ว
โดยจัดตั้ง บริษัท รัชดา อัลไลแอนซ์ จำกัด เพื่อดำเนินธุรกิจพัฒนาอสังหาริมทรัพย์ ด้วยทุนจดทะเบียน 50,000,000 บาท มูลค่า 100 บาทต่อหุ้น จำนวนหุ้นทั้งหมด 500,000 หุ้น ทั้งนี้ NOBLE ถือหุ้นร้อยละ 50 ในขณะที่ U ถือหุ้นร้อยละ 50 โดยได้รับหุ้นสามัญจำนวน 250,000 หุ้น คิดเป็น 50 ของทุนจดทะเบียน ด้วยราคาซื้อขาย 41,032,826.42 บาท ทำธุรกรรมจากเงินทุนหมุนเวียนของบริษัทฯ
ทั้งนี้ การร่วมลงทุนกับ U เป็นการเพิ่มศักยภาพและโอกาสในการพัฒนาโครงการอสังหาริมทรัพย์ของบริษัทฯให้ประสบความสำเร็จมากยิ่งขึ้น อีกทั้งเป็นการเพิ่มความสามารถในการแข่งขันทางธุรกิจให้กับบริษัทฯอีกด้วย
 